Megjöttek a színészek
Adatik hírül mindeneknek
A nap szenzációja,
Hogy nem üres Thália háza:
Megjött minden lakója,
Hogy eltaplósodott szivekben
Támadnak a remények:
Megjöttek a szinésznők,
Megjöttek a szinészek.
Nagyérdemű szabad kir. város,
Te botrányosan mű-barát,
Kit papnők tettek vallásossá,
Üdvözöld szívből Tháliát!...
Kritikusok nagyképű hadja,
Szinészre éhes ritterek,
Hosszu álomból felébresztett
A téged éltető sereg.
Örülj, örülj a tarka hadnak,
Kulissza-képes mű-barát,
A színpadon uj arcok vannak
S Schlezinger nem hagyja magát.
De örülj főképp, felséges nép,
Felettünk álló, nagy tömeg:
Itt vannak a komédiások,
A többit macska rúgja meg.
Nagyérdemű szabad kir. város
S egyenként minden mű-barát,
Egyetemi s -temetlen ifjak,
Üdvözöljétek Tháliát.
Adatik hírül mindeneknek:
Megkezdődött az élet,
Megjöttek a szinésznők,
Megjöttek a szinészek...
Versek